Almal hartseer oor Oom Dippie se skielike afsterwe | Netwerk24
Almal hartseer oor Oom Dippie se skielike afsterwe
Deur Erieka Roux 18 Desember 2018 06:00
Oom Dippie Dippenaar was 98 jaar oud. Foto: Erieka Roux
'n Groot bron van inligting en veral 'n verlies vir die spoorweë het verlore gegaan met die afsterwe van Jan Marthinus Dippenaar.
Hy was alombekend as Oom Dippie van Botrivier.
Hy het in 1942 by die destydse spoorweg begin werk en was gestasioneer by Prince Alfred Hamlet in die Karoo.
Hy was bekend as 'n busbestuurder en het in 1946 die busdiens van Kleinmond bestuur.
Hy en sy vrou Sophy het in die Botrivier-hotel se anneks gebly. Die gelukkige egpaar het twee kinders, 'n seun Johannes en dogter Riekie, wat by Laerskool Compacta begin skoolgaan het waarna hul in Derdelaan ingetrek het.
In 1971 het hulle in 'n spoorweghuis ingetrek.
Die egpaar het na oom Dippie se aftrede in 1980 in Botrivier gewoon tot 1990 toe hulle na die Strand verhuis het.
Hulle het nog gereeld Botrivier se jaarlikse kerkbasaar bygewoon. .Ant Sophy (85) is in 2012 oorlede en Oom Dippie is 3 November oorlede.